钦定古今图书集成/理学汇编/经籍典/第149卷 > 唐成伯玙毛诗指说 > 《小序辨》
## 钦定古今图书集成/理学汇编/经籍典/第149卷 > 唐成伯玙毛诗指说 > 《小序辨》

学者以《诗》大《小序》皆子夏所作，未能无惑。如《关雎》之
序，首尾相结，冠束二南。故昭明太子亦云：“《大序》是子
夏全制，编入文什，其馀众编之。”《小序》子夏惟裁初句
耳，至“也”字而止。《葛覃》，后妃之本也。《鸿雁》，美宣王也。如
此之类是也。其下皆是大毛公自以诗中之意而系
其辞也。诗人见序下有注，又曰：“东海卫宏所作。”虽两
存，未为允当。当是郑元于《毛公传》下，即得称“笺”，于公
序末略而为注耳。毛公作《传》之日，汉兴已亡其六篇，
但据亡篇之小序，惟有一句，毛既不见《诗》体，无由得
措其辞也。又高子是战国时人，在子夏之后，当子夏
世，祭皆有尸，灵星之尸，子夏无为取引。一句之下，多
是毛公，非子夏明矣。